ธนชาตจับมือนครหลวงฯใช้เอทีเอ็นตู้เดียวกัน
ธนาคารธนชาต จับมือ ธนาคารนครหลวงไทย รวมเอทีเอ็ม 2,200 ตู้ ให้บริการผู้ถือบัตรเสมือนเป็นธนาคารเดียวกันอำนวยความสะดวกผู้ถือบัตร 1,500,000 ใบ
5 ก.ค. 2553

ธนาคารธนชาต จับมือ ธนาคารนครหลวงไทย รวมเอทีเอ็ม 2,200 ตู้ ให้บริการผู้ถือบัตรเสมือนเป็นธนาคารเดียวกันอำนวยความสะดวกผู้ถือบัตร 1,500,000 ใบ
นายสมเจตน์ หมู่ศิริเลิศ ประธานกรรมการบริหาร ธนาคารนครหลวงไทย จำกัด (มหาชน) และรองกรรมการผู้จัดการอาวุโส ธนาคารธนชาต จำกัด (มหาชน) เปิดเผยว่า  ในระยะเวลาที่ธนาคารทั้ง 2 แห่ง อยู่ในกระบวนการควบรวมกิจการ  จึงได้ประสานความร่วมมือด้านธุรกิจระหว่างกันในการส่งมอบผลิตภัณฑ์และบริการทางการเงินที่หลากหลายและครบวงจรแก่ลูกค้าควบคู่ไปด้วยกัน  เพื่อเป็นการตอกย้ำแนวคิด “ผนึกสองศักยภาพเป็นหนึ่ง” หรือ “Oneness Strength” รวมทั้งเป็นการแสดงให้เห็นถึงความมุ่งมั่นและตั้งใจของคณะผู้บริหารธนาคารในการที่จะผลักดันการให้บริการที่สะดวกและรวดเร็วเพื่อสร้างความพึงพอใจแก่ลูกค้าเป็นสำคัญ
ด้าน นายชัยวัฒน์ อุทัยวรรณ์ ประธานเจ้าหน้าที่บริหารและกรรมการผู้จัดการใหญ่ ธนาคารนครหลวงไทย จำกัด (มหาชน) เปิดเผยว่า ธนาคารทั้ง 2 แห่ง ได้รวมบริการตู้เอทีเอ็มจำนวน 2,200 ตู้ ให้เหมือนเป็นของธนาคารเดียวกัน  โดยผู้ถือบัตรของ 2 ธนาคาร  จำนวนกว่า  1,500,000 ใบ สามารถทำรายการเกี่ยวกับการถอนเงิน และสอบถามยอดเงินคงเหลือในบัญชีผ่านตู้เอทีเอ็มทุกตู้จะได้รับการยกเว้นค่าธรรมเนียมการใช้บริการจากปกติที่จะต้องเสียค่าธรรมเนียมการใช้บริการครั้งละ 5 บาท เมื่อมีการทำรายการผ่านตู้เอทีเอ็มต่างธนาคารเกิน 4 ครั้งต่อเดือน และเมื่อทำรายการผ่านตู้เอทีเอ็มในต่างจังหวัดที่อยู่ในจังหวัดเดียวกันจะได้รับยกเว้นการคิดค่าธรรมเนียมการถอนเงินต่างธนาคารในต่างจังหวัดครั้งละ 20 บาท เช่นกัน
โดยปัจจุบันธนาคารธนชาตมีจุดติดตั้งตู้เอทีเอ็มให้บริการรวมทั้งสิ้นประมาณ 400  ตู้ทั่วประเทศ และธนาคารนครหลวงไทย มีตู้เอทีเอ็มให้บริการรวมทั้งสิ้นประมาณ 1,800  ตู้ทั่วประเทศ  รวมกันทั้ง 2 ธนาคาร มีตู้เอทีเอ็มประมาณ 2,200 ตู้ทั่วประเทศ 
ทั้งนี้ ผู้ใช้บริการสามารถสังเกตสัญลักษณ์ที่มีเครื่องหมายโลโก้ของธนาคารธนชาต และ ธนาคารนครหลวงไทยคู่กันพร้อมข้อความภาษาไทยคำว่า “ผนึกบริการเป็นหนึ่งเดียว” ส่วนภาษาอังกฤษใช้คำว่า “ATM Synergy Services” โดยมีคำบรรยายในช่องกลางด้านล่างเพิ่มเติมด้วยว่า “บัตร ATM ธนชาตและนครหลวงไทยใช้ตู้นี้ถอนเงินสดได้เสมือนหนึ่งเดียว”